3 Lefoko la Segerika le le ranotsweng e le “yo mmotlanyana” le kaya motho yo o boingotlo, yo o boikokobetso, wa maemo a a kwa tlase, yo o sa rateng maemo, kgotsa yo o sa itseeleng kwa godimo e bile a se na tlhotlheletso mo bathong. Jesu o ne a dirisa ngwana yo mmotlana go gatelela botlhokwa jwa gore baaposetoloi ba gagwe ba tshwanetse go nna boikokobetso ba bo ba nne boingotlo. Kgakololo eo e sa ntse e le botlhokwa mo Bakereseteng ba boammaaruri gompieno, fela jaaka mo lekgolong la ntlha la dingwaga. Go na le maemo mangwe a mo go one go ka nnang thata go itshwara jaaka yo mmotlana. Tshekamelo e motho a nang le yone ya go batla go ikgodisa e ka re tlhotlheletsa gore re rate go tlhagelela. Moya wa lefatshe leno le batho ba re tshelang le bone ba ba ratang go gaisana, ba ka re tlhotlheletsa go nna bogagapa, go nna dikgoka kgotsa go batla gore dilo di dirwe ka tsela ya rona. Ke eng se se ka re thusang go itshwara jaaka yo mmotlana? ‘Yo o itshwarang jaaka yo mmotlana mo gare ga rona o mogolo’ ka tsela efe? Re tshwanetse go leka ka natla go bontsha moya wa boikokobetso mo dikarolong dife tsa botshelo?